# Forløbsbeskrivelse af Hackathon på EUC Nordvest

## Aktivitet 3.2 Forløbets indhold (iflg. ansøgningen)

Forløbet skal sikre, at eleverne inddrages i at skabe ideer og fremkomme med forslag, der kan udvikle og styrke lærings- og skolemiljø. Forløbene skal derfor skabe ideer, som vi efterfølgende kan bruge for at udvikle vores skolemiljø.

Forløbslængde

Forløbet afvikles over 1 dag fra kl. 8.00 til kl. 15.00. Afvikles mandag uge 48 2018

## Forløbs- og formålsbeskrivelse

Målgruppen er GF1-elever. Formålet er, at eleverne skal komme med deres egne innovative ideer, der kan styrke både det sociale- og fysiske miljø på GF1 og det kommende GF2 som eleverne skal på.

Det hele skal gerne munde ud i nye ideer til spændende fællesarealer og aktiviteter. Dette vil give eleverne større medejerskab. På denne måde sigter aktiviteten mod at øge elevernes trivsel og sikre fastholdelse. Derudover er formålet at give eleverne en række innovative kompetencer inden for ideudvikling i bred forstand, kompetencer de kan bruge i deres videre uddannelsesforløb og arbejdsliv. Der vil blive lagt vægt på kreative øvelser, der skærper elevernes innovative kompetencer. Eleverne vil også få værktøjer til fremlæggelse, skriftlig såvel som mundtlig, træning i at modtage og bearbejde konstruktiv kritik og en øget kompetence i at præstere under pres, til en given deadline.

Eleverne vil på dagen stifte bekendtskab med 4 faser: idégenerering, idéudvikling, prototype/facilitering og til sidst pitch. Der vil blive lagt vægt på, at elevernes ideer er realiserbar inden for en overskuelig fremtid og inden for det økonomiske råderum, skolen har til rådighed.

Forløbsopbygning og modulbeskrivelse

Hvordan kan vi skabe det bedste skolemiljø på kort- og lang bane.

Indhold

Introduktion – Idégenerering – Idéudvikling – Realitytjek – Prototype – Pitch

## Program

### Introduktion

Dagen sættes i gang med en åbningstale, hvor alle GF1 eleverne bydes velkommen og de præsenteres for hele ideen med at holde en Hackathon.

Gennemgang af aktiviteterne for dagen.

Eleverne bliver efterfølgende delt i hold. Vi fastholder deres normal holddeling, evt. med en underopdeling i mindre grupper. Hvert hold tildeles et område i storrummet som markeres med tape på gulvet.

### Idégenerering

Eleverne får nu mulighed for at arbejde med brainstorming, således de kan generere en række idéer. Eleverne foretager herefter en sortering i forhold til en tidshorisont (realisering nu, 1 mdr. 1 år) og en udvælgelse af de ideer de vil arbejde videre med. Herefter bliver eleverne samlet og introduceret til et analogt værktøj, som de kan anvende til at styre udviklingen af deres idé. Der er tale om et visuelt værktøj, der gør det let anvendeligt og samtidig danner grobund for yderligere kreativitet.

### Idéudvikling / Prototype

Eleverne arbejder videre med deres idé, hvor vi nu stiller skarpt på en egentlig løsning og en evt. prototype. Her kan eleverne arbejde med blandt andet plancher, Prezi, video, papir, pap og andre kreative tilgange.

### Realitytjek

Eleverne har nu mulighed for at afprøve deres idé. Eleverne kan trykprøve ideen hos lærerne, der sidder klar med svar på deres spørgsmål.

### Fremlæggelse og Pitch

Her skal der arbejdes med at hver gruppe laver oplæg til pitch af deres ide. Hver gruppe skal præsentere deres idé foran dommerne (lærere/ledere). Efter alle grupper har stået foran dommerne, finder vi frem til 3 udvalgte grupper, der pitcher deres idé foran alle øvrige elever, og der bliver nu udråbt en samlet vinder. Dog er alle i princippet vindere, da vi vil arbejde videre med de ideer eleverne fandt bedst i håb om at realiserer dem i løbet af GF1 og deres kommende GF2

## Aktivitetsdage og dato

EUC Nordvest afholder igen i 2019 Hackathon i august for nye GF1 elever.

## Aktivitetssammenhæng og additionalitet

Additionaliteten opstår på 3 punkter:

-Hackathon-metoden er en ny arbejdsmetode for os, en metode der i kraft af et højt tempo og energiniveau i sig selv understøtter arbejdet med forbedret skolemiljø.

-Aktivitetens pædagogiske koncept giver lærere og elever en anden måde at arbejde sammen på. Det er anderledes og nyt, at det er eleverne der fører ordet og dem, som er bestemmende og formende ift. skolens aktiviteter.

-Læreren skal indgå i en anden lærerrolle og en anden kommunikation. De skal facilitere og understøtte og være ”bagud” frem for at være foran og målstyrede. Her vil det blive eleverne der sætter målene, lærerne skal blot styre på tid, aktivitet og resultat.